മരണവാര്ത്ത തെറ്റ് ശബ്ദ സന്ദേശം പുറത്തുവിട്ട് മുല്ല ഘനി ബരാദര് കാബൂള് : താന് മരിച്ചുവെന്ന തരത്തിലുള്ള വ്യാജവാര്ത്തകള് പ്രചരിപ്പിക്കുന്നതിനെതിരെ പ്രതികരിച്ച് താലിബാന് സഹ സ്ഥാപകനും അഫ്ഗാന് ഉപപ്രധാനമന്ത്രിയുമായ മുല്ല ഘനി ബരാദര്. വാര്ത്തയ്ക്ക് പിന്നില് ചിലരുടെ കുബുദ്ധിയാണെന്നും താന സുഖമായിരിക്കുന്നുവെന്നും അറിയിച്ചു കൊണ്ടുള്ള ബരാദരിന്റെ ശബ്ദ സന്ദേശം ഇന്നലെ താലിബാന് നേതൃത്വം പുറത്തു വിട്ടു.താന് യാത്രയിലാണെന്നും സുഖമായിരിക്കുകയാണെന്നും തന്നെക്കുറിച്ച് മാദ്ധ്യമങ്ങളില് വരുന്ന വ്യാജവാര്ത്തകള് വിശ്വസിക്കരുതെന്നും സന്ദേശത്തില് പറയുന്നുണ്ട്. ഭരണ നേതൃത്വത്തിലും തര്ക്കങ്ങളൊന്നുമില്ലെന്നും അദ്ദേഹം എടുത്തു പറഞ്ഞു. ശബ്ദ സന്ദേശത്തിന്റെ ആധികാരികത പരിശോധിക്കുക എളുപ്പമല്ലെങ്കിലും താലിബാന്റെ ഔദ്യോഗിക വെബ്സൈറ്റുകളിലൂടെയാണ് സന്ദേശം പുറത്തു വന്നിരിക്കുന്നത്. താലിബാന് നേതൃത്വത്തില് അധികാര വടംവലി രൂക്ഷമായെന്നും താലിബാനും ഹഖാനി ഭീകരരും തമ്മിലുണ്ടായ തര്ക്കത്തിനിടെ പ്രസിഡന്ഷ്യല് കൊട്ടാരത്തില് വച്ച് ബരാദറിന്റെ വെടിയേറ്റെന്നും റിപ്പോര്ട്ടുകളുണ്ടായിരുന്നു. തര്ക്കം പരിഹരിക്കാനായാണ് പാക് ഐ.എസ്.ഐ മേധാവി ഫയിസ് ഹമീദ് കാബൂളിലെത്തിയതെന്നും പറയപ്പെടുന്നു.